Георге Пушкаш нарадзіўся 6 мая 1946 года ў Малдове, у вёсцы Старыя Фундуры Гладзянскага раёна. Знаёмства з літаратурай пачалося ў яго ў дзяцінстве з вершаў Аляксандра Пушкіна, ды адразу ж узнікла і любоў да паэтычнага слова. І было тое ў далёкім Заураллі, у сяле Долгаўка Курганскай вобласці: туды высланы былі ягоныя бацькі, уся сям’я ў 1949 годзе. Пазней хлопец закончыў сярэднюю школу ў горадзе Бельцы, пасля — Кішынёўскі медінстытут, і 23 гады адслужыў ваенным медыкам, пайшоў у адстаўку ў званні палкоўніка. Ды і сёння Георге працуе ўролагам у ваеннай паліклініцы. А ў вольны час ён — артыст малдаўскага народнага ансамбля “Плай”, які сваім майстэрствам заваяваў сэрцы гледачоў многіх гарадоў і вёсак Беларусі.